Γιώργος Ροκίδης

Ο Γιώργος Ροκίδης (γεν. 17 Αυγούστου του 1945) είναι ένας από τους σπουδαιότερους ποδοσφαιριστές που ανέδειξε η ομάδα του Α.Ο. Αιγάλεω. Καθόλη δε τη διάρκεια της επαγγελματικής του σταδιοδρομίας έλαβε μέρος σε 13 συνεχόμενες σεζόν της Α΄ Εθνικής κατηγορίας με τρεις διαφορετικές ομάδες (Αιγάλεω, ΠΑΟ και Ηρακλή), συμπληρώνοντας συνολικά 169 συμμετοχές σε επίσημους αγώνες πρωταθλήματος και σκοράροντας 14 τέρματα. Αγωνίστηκε στη θέση του Κεντρικού Μέσου.

Πρωτοεμφανίσθηκε σε πολύ νεαρή ηλικία και συγκεκριμένα στην αρχή της περιόδου 1962-63, εναντίον του Εθνικού Πειραιώς για το πρωτάθλημα της Α’ Εθνικής κατηγορίας. 
Αγωνιζόμενος με ιδιαίτερη επιτυχία ως μέσος και επιθετικός, γρήγορα συγκέντρωσε τα «βλέμματα» πάνω του και το αδιαμφισβήτητο ταλέντο του κίνησε το ενδιαφέρον μεγαλύτερων συλλόγων. Το καλοκαίρι του 1963 συγκροτείται -κατόπιν πρωτοβουλίας του Ανδρέα Βγενόπουλου- η Μικτή ομάδα των Αθηνών στην οποία καλούνται από το Αιγάλεω ο Ροκίδης και ο Λάκης Μαραμενίδης. Η Μικτή ταξιδεύει για αγώνες επίδειξης στον Καναδά (Τορόντο και Μόντρεαλ) και τις ΗΠΑ (Νέα Υόρκη), όπου ο Ροκίδης πραγματοποιεί εξαιρετικές εμφανίσεις. Στο Τορόντο μάλιστα, βρέθηκε αντίπαλος του φημισμένου Cesare Maldini, ο οποίος αγωνιζόταν με το συγκρότημα της “New Italia”.

Με τη λήξη της σεζόν 1963-64 ο ήδη τότε διεθνής με την Εθνική ομάδα των Νέων Ροκίδης κάνει το μεγάλο βήμα, καθώς μετεγγράφεται στον Παναθηναϊκό και η μετακίνηση εκείνη (μαζί με του Αγανιάν, από τον Παναιγιάλειο στον Ολυμπιακό) καταγράφεται από τον αθλητικό Τύπο ως η σπουδαιότερη της εποχής.
Με τους «πράσινους» ο Ροκίδης θα διαπρέψει, ειδικά στην τετραετία 1967-70, καθώς συμμετείχε (έως και την περίοδο 1971-72) σε 93 επίσημους αγώνες πρωταθλήματος, επιτυγχάνοντας παράλληλα και 8 τέρματα. Το 1969-70 μαζί με τον αείμνηστο Δημητρίου αναδεικνύονται σε πολυτιμότεροι παίκτες του «τριφυλλιού», τόσο από πλευράς συμμετοχών, όσο και συνολικής απόδοσης. Κατά τη διάρκεια της παραμονής του στον ΠΑΟ συμμετείχε και σκόραρε σε αγώνες Ευρωπαϊκών διοργανώσεων (όπως σε εκείνον κατά της βελγικής Ντάριγκ για το Κύπελλο Κυπελλούχων Ευρώπης το 1969, στον οποίο σημείωσε το πρώτο γκολ που χάρισε την πρόκριση), ενώ χρίσθηκε διεθνής με τις Εθνικές ομάδες των Ελπίδων και των Ενόπλων Δυνάμεων.

Την επόμενη τριετία 1973 - 1975 ο Ροκίδης αγωνίστηκε ως ποδοσφαιριστής του Ηρακλή (37 συμμετοχές - 3 τέρματα), με τη φανέλα του οποίου ολοκλήρωσε την αγωνιστική του καριέρα στην Α΄ Εθνική τη σεζόν 1974-75. Την αγωνιστική περίοδο 1976-1977 αγωνίστηκε στη Β΄ Εθνική ως ποδοσφαιριστής του Α.Ο. Χανίων, κατά την οποία ένας τραυματισμός του σε εκτός έδρας αγώνα με τον Παναρκαδικό τον Φεβρουάριο του 1977 τον ανάγκασε να αποχωρήσει από την ενεργό δράση ως ποδοσφαιριστής.

Από το 1977 έως το 2005 άσκησε το επάγγελμα του προπονητή ποδοσφαίρου. Πρώτος σταθμός της προπονητικής του καριέρας ήταν ο Α.Π.Σ. Ζάκυνθος (παίκτης-προπονητής) και ακολούθησαν οι Αίαντας Σαλαμίνας, Αστέρας Αμαλιάδας, Α.Σ. Παπάγου, Α.Ο. Κέρκυρα, Όλυμπος Κέρκυρας και Α.Ε. Λευκίμμης.

Παραπομπές

Πηγή 
Περιοδικό "Πυριτιδοποιείο"

Εξωτερικοί σύνδεσμοι 

Συνέντευξη του Γιώργου Ροκίδη στο Νίκο Δημ. Νικολαΐδη

Έλληνες ποδοσφαιριστές
Έλληνες προπονητές ποδοσφαίρου
Ποδοσφαιριστές Εθνικής Ελλάδας Κ19
Ποδοσφαιριστές Εθνικής Ελλάδας Κ21
Ποδοσφαιριστές Εθνικής Ελλάδος Ενόπλων
Ποδοσφαιριστές Αιγάλεω Α.Ο.
Ποδοσφαιριστές Παναθηναϊκού
Ποδοσφαιριστές Ηρακλή Θεσσαλονίκης
Προπονητές ποδοσφαίρου Α.Ο. Κέρκυρας
Μέσοι ποδοσφαιριστές
Επιθετικοί ποδοσφαιριστές